《辛亥季冬雪中作》
宋代·刘应时

冻云横山风卷沙，槎牙古木鸣寒鸦。
长空黯淡常如晚，烟景凄为亦自佳。
开窗未及一食顷，剪水俄倾六出花。
须臾势欲包天地，粲然枯卉皆璚葩。
江村景物堪入画，渔翁荡桨依枯葭。
重裘肥马谁氏子，银鞍蹀躞山路斜。
臞儒事业政不恶，拥书至乐何以加。
团圞共向榾柮火，温然春意生吾家。
不能半夜缚元济，亦懒扁舟泛若耶。
洒窗入竹有余韵，顿觉时兴清无涯。

作者简介：四明人，字良佐。喜好诗，与陆游、杨万里友善。有《颐庵居士集》。